STANLY ผู้ผลิตชิ้นส่วนรถยนต์ใหญ่สุด ในตลาดหุ้นไทย ผลิตชิ้นส่วนอะไร?
รู้หรือไม่ว่ารถยนต์หนึ่งคัน ประกอบไปด้วยชิ้นส่วนมากถึง 30,000 ชิ้น  ซึ่งชิ้นส่วนที่ว่านี้ ก็มีทั้งที่เจ้าของแบรนด์รถยนต์ผลิตเอง  และมาจากการจ้างให้ผู้อื่นผลิตให้  สำหรับวันนี้ เรามารู้จักกับบริษัทที่ถูกจ้างให้ผลิต ที่ใหญ่สุดในตลาดหุ้นไทย นั่นก็คือ บริษัท ไทยสแตนเลย์การไฟฟ้า จำกัด (มหาชน) ซึ่งมีชื่อย่อว่า STANLY ในตลาดหุ้น
4 ก.พ. 2564

STANLY ผู้ผลิตชิ้นส่วนรถยนต์ใหญ่สุด ในตลาดหุ้นไทย ผลิตชิ้นส่วนอะไร? / โดย ลงทุนแมน
รู้หรือไม่ว่ารถยนต์หนึ่งคัน ประกอบไปด้วยชิ้นส่วนมากถึง 30,000 ชิ้น 
ซึ่งชิ้นส่วนที่ว่านี้ ก็มีทั้งที่เจ้าของแบรนด์รถยนต์ผลิตเอง 
และมาจากการจ้างให้ผู้อื่นผลิตให้
สำหรับวันนี้ เรามารู้จักกับบริษัทที่ถูกจ้างให้ผลิต ที่ใหญ่สุดในตลาดหุ้นไทย
นั่นก็คือ บริษัท ไทยสแตนเลย์การไฟฟ้า จำกัด (มหาชน) ซึ่งมีชื่อย่อว่า STANLY ในตลาดหุ้น
โดยบริษัทนี้ถือเป็น บริษัทผู้ผลิตสินค้าอุตสาหกรรมยานยนต์ที่มีมูลค่ามากที่สุดในตลาดหุ้นไทย
มีมูลค่าอยู่ที่ 14,400 ล้านบาท
แล้ว STANLY ผลิตชิ้นส่วนประเภทไหน?
ลงทุนแมนจะสรุปให้ฟัง
╔═══════════╗
Blockdit เป็นแพลตฟอร์ม สำหรับนักอ่าน และนักเขียน 
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ 
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
คำตอบก็คือ โคมไฟ.. 
ซึ่งโคมไฟในที่นี้ ก็ครอบคลุมตั้งแต่ไฟหน้า ไฟท้าย ไฟตัดหมอก และยังรวมไปถึงไฟในรถยนต์
สำหรับโคมไฟ ที่ถูกผลิตขึ้นจาก STANLY อ้างอิงจากรายงานประจำปีล่าสุดของบริษัท เช่น ไฟหน้าของ Nissan Almera, ไฟหน้าของ Honda Accord, ไฟหน้าของ Mazda CX-30 และไฟหน้า และไฟข้างของมอเตอร์ไซค์ Honda CT125
โดยจุดเริ่มต้นของ STANLY นั้น
ถูกก่อตั้งขึ้นในปี 2523 หรือราว 40 ปีก่อน 
เริ่มต้นจากการทำธุรกิจผลิต นำเข้า และจัดจำหน่ายอุปกรณ์ให้แสงสว่างในยานยนต์
บริษัทแห่งนี้ก่อตั้งขึ้นจากการร่วมทุนระหว่าง
บริษัท สิทธิผล 1919 จำกัด ที่มีเจ้าของเป็นคนไทย ตระกูลลี้อิสสระนุกูล 
และบริษัท สแตนเลย์อิเลคทริค จำกัด ที่เป็นบริษัทกลุ่มทุนจากประเทศญี่ปุ่น
สำหรับธุรกิจผลิตโคมไฟ ถือเป็นหนึ่งในธุรกิจที่ต้องใช้เงินลงทุนสูง และจำเป็นที่จะต้องมีเทคโนโลยีเฉพาะในการผลิต นั่นจึงทำให้มีผู้เล่นในตลาดเพียง 3 ราย ซึ่งก็คือ ไทยโคะ, อิจิโกห์ อินดัสตรีส์ และ STANLY
ในขณะเดียวกัน ฝั่งวัตถุดิบหลักของธุรกิจผลิตโคมไฟ จะเป็นชุดสายไฟ และพลาสติก ที่มีผู้ผลิตมากราย จึงทำให้ผู้ผลิตมีอำนาจในการต่อรอง เพื่อต้นทุนที่ต่ำ
แม้จะมีข้อได้เปรียบทางการแข่งขัน แต่การเติบโตของผู้ผลิตชิ้นส่วนรถยนต์ส่วนใหญ่แล้ว ก็จะพึ่งพาการเติบโตของการผลิต และการส่งออกรถยนต์เป็นหลัก
หากเรามาดูตัวเลขการผลิต รถยนต์ และจักรยานยนต์
ในช่วงที่ผ่านมา อ้างอิงจากสภาอุตสาหกรรม
 
จำนวนการผลิตรถยนต์
ปี 2560 จำนวน 1.99 ล้านคัน
ปี 2561 จำนวน 2.17 ล้านคัน เพิ่มขึ้น 9%
ปี 2562 จำนวน 2.01 ล้านคัน ลดลง 7%
จำนวนการผลิตรถจักรยานยนต์
ปี 2560 จำนวน 1.81 ล้านคัน
ปี 2561 จำนวน 1.79 ล้านคัน ลดลง 1%
ปี 2562 จำนวน 1.72 ล้านคัน ลดลง 4%
จากตรงนี้จะเห็นได้ว่าภาพรวมการผลิตทั้งรถยนต์ และรถจักรยานยนต์ในประเทศไทยมีแนวโน้มชะลอตัวลง
ทีนี้ เรามาดูกันว่าผลประกอบการของ STANLY ในช่วงที่ผ่านมา
(รอบบัญชีของบริษัทปี 2563 เริ่มต้นจาก 1 เมษายน 2562 ถึง 31 มีนาคม 2563)
ปี 2561 รายได้ 13,714 ล้านบาท กำไร 1,659 ล้านบาท
ปี 2562 รายได้ 15,226 ล้านบาท กำไร 1,978 ล้านบาท
ปี 2563 รายได้ 15,733 ล้านบาท กำไร 1,998 ล้านบาท
คิดเป็นรายได้เติบโตเฉลี่ย 7%
กำไรเติบโตเฉลี่ย 10%
โดยรายได้ที่เพิ่มขึ้นของ STANLY มาจากการที่ผู้ผลิตโคมไฟเปลี่ยนไปใช้หลอดไฟ LED มากขึ้น ซึ่งมีราคาสูงกว่า จึงทำให้ทางบริษัทยังสามารถเติบโตสวนทางกับ ยอดการผลิตของอุตสาหกรรมในประเทศที่ลดลง
โดยรายได้ของ STANLY จะเป็นสัดส่วนรายได้มาจาก
ธุรกิจโคมไฟ 92%
ธุรกิจแม่พิมพ์ 5%
ธุรกิจหลอดไฟ 3%
อย่างไรก็ตาม นอกจาก STANLY จะผลิตโคมไฟให้ผู้ผลิตรถยนต์ในประเทศแล้ว แต่ STANLY ก็ยังส่งออกไปต่างประเทศอีกด้วย โดยรายได้จากการขายของบริษัทมาจากในประเทศ 64% และต่างประเทศ 36%
ซึ่งลูกค้าหลักของทางบริษัทก็จะเป็นผู้ผลิตรถยนต์ โดยเฉพาะแบรนด์รถญี่ปุ่น รวมถึงผู้ประกอบการร้านซ่อม ร้านจัดจำหน่ายอะไหล่รถยนต์
อย่างไรก็ตาม ในไตรมาสที่ 1 ปีที่แล้ว ที่ครอบคลุมตั้งแต่ 1 เมษายน ถึง 30 มิถุนายน 2563
STANLY ก็ได้รับผลกระทบอย่างมากเนื่องจากการแพร่ระบาดของโควิด 19 
ทำให้รายได้ของบริษัทลดลงมากถึง 50% จากยอดการผลิต และการส่งออกรถยนต์ที่ลดลง ทั้งในประเทศ และต่างประเทศ
ในขณะที่บริษัทยังมีต้นทุนคงที่ เช่น แรงงาน ค่าใช้จ่ายในการดำเนินงาน จึงทำให้จากที่บริษัทเคยได้กำไร กลายเป็นขาดทุน นั่นก็เพราะว่ายอดขายของบริษัทตกลงทำให้อยู่ในระดับต่ำกว่าจุดคุ้มทุนในการผลิต
แต่ในช่วงไม่กี่เดือนมานี้ เราก็เริ่มเห็นสัญญาณการฟื้นตัวของภาคการผลิตรถยนต์ที่ปรับตัวได้ดี
ซึ่ง STANLY ก็กลับมาทำกำไรได้อีกครั้ง แต่ก็ยังถือว่าลดลงมากเมื่อเทียบกับภาวะปกติ
แต่ถ้าให้พูดถึงภาพรวมในระยะยาว ที่เรากำลังอยู่ในยุครอยต่อระหว่างรถยนต์สันดาป กับรถยนต์ไฟฟ้า ธุรกิจโคมไฟที่ไม่ว่ารถยนต์ประเภทไหนก็ยังต้องใช้ ก็น่าจะเป็นชิ้นส่วนที่ได้รับผลกระทบน้อย จากการเปลี่ยนแปลงนี้
ปัจจุบัน STANLY มีมูลค่าบริษัท 14,400 ล้านบาท 
ซึ่งมูลค่าระดับนี้ ก็มากพอที่จะเป็นบริษัทที่อยู่ในกลุ่มผู้ผลิตสินค้าอุตสาหกรรมยานยนต์
ที่มีมูลค่ามากที่สุด ในตลาดหลักทรัพย์บ้านเรา..
คำเตือน: บทความนี้ไม่ได้ชี้นำให้ซื้อ หรือขายหุ้นนี้ การลงทุนมีความเสี่ยง โปรดศึกษาข้อมูลให้ครบถ้วนก่อนตัดสินใจลงทุน
----------------------
Blockdit เป็นแพลตฟอร์ม สำหรับนักอ่าน และนักเขียน 
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ 
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
----------------------
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
Spotify - 
Apple Podcasts - 
Soundcloud - 
References
-
-
-
-
-
-
-